Dit sluit aan by die bevinding van speurdersersant Trotter (Aidan Scott). Hy kom ondervra almal in die gastehuis. Al die pad op ski’s. ’n Moord is elders gepleeg. Die polisie het ’n “wenk” gekry dat die vermoorde se dood gewreek kan word deur iemand hier in die gastehuis te vermoor. In die ondervraging word dit duidelik dat dit ’n versameling vreemdelinge is, en dat hulle mekaar geensins kan vertrou nie. Christie het die moordgegewe gedeeltelik gebaseer op ’n werklike tragedie in 1945 toe ’n boer en sy vrou in Shropshire kinders wat by hulle in pleegsorg was grusaam mishandel het.
Aidan Scott vertolk speursersant Trotter as maar gewoon. Dit is opmerklik dat Christie nie ’n geskakeerdheid in sy karakter ingebou het soos bv in haar Hercule Poirot of Miss Marple nie. (Richard Attenborough het die rol vir die eerste keer vertolk.)
Waar het alles begin? In 1947 wil die BBC koningin Mary se verjaardag vier en sy kan ’n skrywer kies vir ’n hoorspel. Die uitverkorene is Agatha Christie. Sy skryf Three Blind Mice. Sy het ook ’n kortverhaal daarvan gemaak, maar dit mag nie in die Verenigde Koninkryk gepubliseer word voor die opvoer van The Mousetrap ophou nie. Dit is wel in die VSA gepubliseer.